РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/533-21

17. децембар 2021. године

Б е о г р а д

З А П И С Н И К

29.СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ,ОДРЖАНЕ 14. ДЕЦЕМБРА 2021. ГОДИНЕ

Седница је почела у 09,30 часова.

Седницом је председавала Биљана Пантић Пиља, заменица председникa Одбора.

Седници су присуствовали чланови Одбора: Велибор Милојчић, доц. др Михаило Јокић, Ђорђе Комленски, Дејан Кесар, Небојша Павловић, Ђорђе Дабић, Јелена Жарић Ковачевић, Даниел Ђивановић, Тома Фила и Сања Јефић Бранковић.

Седници је присуствовала и: Дубравка Краљ, заменик члана Владана Заграђанина.

Седници нису присуствовали чланови Одбора: Владимир Ђукановић, Сања Лакић, др Александар Мартиновић, Ненад Барош и Драган М. Марковић, нити њихови заменици.

Седници је присуствовао и: **Жак Павловић**, изборни члан Високог савета судства из реда судија.

Председавајућа је ставила на гласање, а чланови и заменици чланова Одбора су **једногласно** утврдили следећи

Д н е в н и р е д:

1. Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2154/21 од 26. 11. 2021. године);
2. Разматрање Предлога одлуке о избору члана Високог савета судства из реда судија апелационих судова, који је поднео Високи савет судства (119-2119/21 од 24. 11. 2021. године).

**ПРВА ТАЧКА-** Разматрање Предлога одлуке о избору судија који се први пут бирају на судијску функцију, који је поднео Високи савет судства (број 119-2154/21 од 26. 11. 2021. године).

**Жак Павловић** је представио предложене кандидате за избор судија који се први пут бирају на судијску функцију.

Нагласио је да је Високи савет судства овог пута предлагао кандидате и са Правосудне академије и из редова судијских помоћника, као и да су неки од предложених кандидата радили и стекли праксу ван правосуђа.

Председавајућа је отворила расправу у вези са овом тачком дневног реда у којој су учествовали Тома Фила, Жак Павловић и Биљана Пантић Пиља.

**Тома Фила** је исказао незадовољство што уз основне податке о кандидатима није наведена просечна оцена као и дужина студирања и истакао да је термин „корисник почетне обуке Правосудне академије“ неадвекатан.

**Жак Павловић** је нагласио да то што је неки кандидат полазник Правосудне академије не значи да је почетник, већ су већином то сарадници који су по неколико година у суду волонтирали , а уписом на Академију добијају и извор прихода.

Рекао је да и он сматра да термин „корисник“ није адекватан, али да је тај термин наведен у Закону о Правосудној академији и додао да је један од разлога што се предлажу кандидати ван правосуђа управо тај што у правосуђу нема увек довољно квалитетних кандидата за избор за судију који се први пут бирају на судијску функцију.

**Биљана Пантић Пиља** је подржала излагање господина Филе и предложила да следећи пут када Високи савет судства буде подносио предлог одлуке о избору судија који се први пут бирају на судијску функцију поред биографија кандидата буду наведени и подаци о дужини студирања као, и просечна оцена за сваког кандидата.

Како се нико више није јавио за реч, председавајућа је закључила расправу и предложила да Одбор констатује да је Високи савет судства поднео Предлог одлуке о избору судије који се први пут бира на судијску функцију као овлашћени предлагач, у складу са чланом 51. Закона о судијама, те да предложи Народној скупштини да прихвати Предлог одлуке о избору судија који се први пут бирају на судијску функцију у Управни суд, Основни суд у Бачкој Паланци, Основни суд у Великој Плани, Осиовни суд у Пријепољу, Основни суд у Ивањици, Основни суд у Петровцу на Млави, Основни суд у Лебану, Прекршајни суд у Лазаревцу, Прекршајни суд у Руми, Прекршајни суд у Сомбору и Прекршајни суд у Неготину.

Чланови и заменици чланова Одбора су **једногласно** прихватили наведени предлог.

Председавајућа Одбора је предложила да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

**ДРУГА ТАЧКА –** Разматрање Предлога одлуке о избору члана Високог савета судства из реда судија апелационих судова, који је поднео Високи савет судства (119-2119/21 од 24. 11. 2021. године).

**Жак Павловић** је у уводном излагању рекао да су у конкретном поступку избора учествовала само два кандидата, те је предложен кандидат који је био најбољи.

Након приговора присутних, Павловић је истакао да у предлогу заиста нема биографија кандидата, те да уколико је потребно, Високи савет ће накнадно доставити њихове биографије, као и да се биографије кандидата свакако налазе на сајту Високог савета судства.

Председавајућа је отворила расправу у вези са овом тачком дневног реда, па како се нико није јавио за реч, закључила је расправу и предложила да Одбор констатује да је Предлог одлуке о избору члана Високог савета судства из реда судија апелационих судова Високи савет судства поднео као овлашћени предлагач, у складу са чланом 38. став 1. Закона о Високом савету судства, те да предложи Народној скупштини да прихвати Предлог одлуке о избору Гордане Вељовић, судије Апелационог суда у Крагујевцу, за члана Високог савета судства из реда судија апелационих судова.

Чланови и заменици чланова Одбора су **једногласно** прихватили наведени предлог.

Председавајућа је предложила да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 09,50 часова.

СЕКРЕТАР ПРЕДСЕДНИК

Сања Пецељ Владимир Ђукановић